Ο **Φάνης Κακριδής** (πλήρες όνομα: Θεοφάνης Κακριδής, Αθήνα 1933 - Αθήνα 8 Ιανουαρίου 2019) ήταν Έλληνας φιλόλογος, καθηγητής κλασικής φιλολογίας στο Πανεπιστήμιο Ιωαννίνων και ομότιμος καθηγητής στο ίδιο Πανεπιστήμιο.

Βιογραφία
---------

Προερχόταν από καθαρά φιλολογική οικογένεια. Πατέρας του ήταν ο κλασικός φιλόλογος Ιωάννης Κακριδής και μητέρα του η επίσης φιλόλογος Όλγα Κομνηνού. Η αδερφή του Ελένη Κακριδή αλλά και ο παππούς του Θεοφάνης Κακριδής ήταν επίσης φιλόλογοι.

Σπούδασε κλασική φιλολογία στη Φιλοσοφική Σχολή του Αριστοτέλειου Πανεπιστημίου Θεσσαλονίκης και συνέχισε με μεταπτυχιακές σπουδές κλασικής φιλολογίας στα Πανεπιστήμια του Μάιντς και του Τύμπιγκεν στη Γερμανία, όπου δίδαξε αργότερα ως λέκτορας την αρχαία και τη νέα ελληνική γλώσσα (1959-1964).

Το 1964 εξελέγη καθηγητής κλασικής φιλολογίας στο τότε νεοσύστατο Πανεπιστήμιο Ιωαννίνων, θέση στην οποία υπηρέτησε μέχρι το 1984, με μια σύντομη διακοπή κατά την περίοδο της δικτατορίας. Συνέχισε την ακαδημαϊκή του καριέρα στο Πανεπιστήμιο Κρήτης (1988-1990, ως ειδικό ερευνητικό προσωπικό) και στο Πανεπιστήμιο Πάτρας προτού επιστρέψει στο Πανεπιστήμιο Ιωαννίνων, όπου έμεινε έως το 2000.

Από το 1981 έως το 1982 διετέλεσε πρόεδρος του Ιδρύματος Κρατικών Υποτροφιών. Από το 1982 έως το 1984 διετέλεσε αντιπρόεδρος του Κέντρου Εκπαιδευτικών Μελετών και Επιμόρφωσης (ΚΕΜΕ) του Υπουργείου Παιδείας.

Άλλες δραστηριότητες
--------------------

Δεν περιορίστηκε στην ακαδημαϊκή διδασκαλία και έρευνα αλλά ενδιαφέρθηκε και για θέματα εκπαιδευτικής πολιτικής, ιδιαίτερα για το πρόβλημα των αναλυτικών προγραμμάτων σπουδών και της ειδικής διδακτικής του αρχαίου κόσμου.

Πίστευε ότι το χρέος του ακαδημαϊκού δασκάλου απέναντι στους φοιτητές του δεν τελειώνει την ημέρα που οι τελευταίοι αποφοιτούν αλλά συνεχίζεται και μετά τον διορισμό τους. Έτσι μετέφρασε ξένα βιβλία, τα οποία θεωρούσε χρήσιμα για τους εκπαιδευτικούς.

Συγγραφικό έργο
---------------

Αρθρογραφούσε τακτικά την εφημερίδα «Το Βήμα» και συμμετείχε σε επιμορφωτικά σεμινάρια.

Ασχολήθηκε με την επική ποίηση και με το Αττικό δράμα, λιγότερο με την τραγωδία και περισσότερο με την Κωμωδία του Αριστοφάνη. Το συγγραφικό του έργο ασχολείται με την ιστορία, την ερμηνεία, την κριτική και τη μετάφραση της αρχαίας ελληνικής γραμματείας καθώς και με έργα ξένων ακαδημαϊκών που αναφέρονται στην αρχαία ελληνική γραμματεία. Μετέφρασε ακόμη ορισμένους τόμους από τη γνωστή σειρά κόμικς Αστερίξ στα αρχαία ελληνικά.

Ένα από τα τελευταία του έργα "Η Αρχαία Ελληνική Γραμματολογία" προορίζεται για μαθητές και για καθηγητές της μέσης εκπαίδευσης.

### Εργογραφία (επιλεγμένη)

* (2017) *Αρχαίος ελληνικός λόγος*, Καρδαμίτσα
* (2013) *Αρχαία ελληνική γραμματολογία*, Alter - Ego ΜΜΕ Α.Ε.
* (2006) *Αρχαία ελληνική γραμματολογία*, Ινστιτούτο Νεοελληνικών Σπουδών. Ίδρυμα Μανόλη Τριανταφυλλίδη
* (1962) *Κόιντος Σμυρναίος*, Βιβλιοπωλείον της Εστίας

#### Μεταφράσεις

* (2006) Uderzo, Albert, 1927-, *Αστερίξ παρά Σακχαραζάδι*, Μαμούθ Comix
* (1998) Goscinny, René, 1926-1977, *Αστερίκιος εν Ολυμπία*, Μαμούθ Comix
* (1998) Goscinny, René, 1926-1977, *Αστερίκιος και Κλεοπάτρα*, Μαμούθ Comix
* (1998) Goscinny, René, 1926-1977, *Μεταξύ ρόδου και ξίφους*, Μαμούθ Comix
* (1997) Dover, Kenneth J. 1920-2010, *Η κωμωδία του Αριστοφάνη*, Μορφωτικό Ίδρυμα Εθνικής Τραπέζης
* (1994) Schadewaldt, Wolfgang, 1900-1974, *Από τον κόσμο και το έργο του Ομήρου*, Μορφωτικό Ίδρυμα Εθνικής Τραπέζης
* (1994) De Romilly, Jacqueline, 1913-2010, *Οι μεγάλοι σοφιστές στην Αθήνα του Περικλή*, Καρδαμίτσα
* (1989) Schadewaldt, Wolfgang, 1900-1974, *Από τον κόσμο και το έργο του Ομήρου*, Μορφωτικό Ίδρυμα Εθνικής Τραπέζης
* (1987) Αριστοφάνης, 445-386 π.Χ. *Αριστοφάνους Όρνιθες*, Δωδώνη [μετάφραση, επιμέλεια]

Παραπομπές
----------

1. ↑  Εθνική Βιβλιοθήκη της Γερμανίας: (Γερμανικά, Αγγλικά) *Gemeinsame Normdatei*. 103673326. Ανακτήθηκε στις 16  Οκτωβρίου 2015.
2. ↑  «Εφυγε από τη ζωή ο καθηγητής Κλασικής Φιλολογίας Φάνης Κακριδής | Kathimerini». *www.kathimerini.gr*. Ανακτήθηκε στις 8 Ιανουαρίου 2019.
3. ↑  ««Έφυγε» ο καθηγητής Κλασικής Φιλολογίας Φάνης Κακριδής». *ProtoThema*. 9 Ιανουαρίου 2019. Ανακτήθηκε στις 10 Ιανουαρίου 2019.
4. ↑  Newsbomb (9 Ιανουαρίου 2019). «Πέθανε ο καθηγητής Φάνης Κακριδής». *Newsbomb.gr*. Ανακτήθηκε στις 10 Ιανουαρίου 2019.
5. ↑  «Πέθανε ο καθηγητής κλασικής φιλολογίας Φάνης Κακριδής |thetoc.gr». *The TOC*. 9 Ιανουαρίου 2019. Ανακτήθηκε στις 10 Ιανουαρίου 2019.
6. 1 2  «Φάνης Κακριδής». *Biblionet*.
7. ↑  «Φάνης Κακριδής (1933 - 2019): «Μόρφωση είναι αυτό που σου μένει, όταν ξεχάσεις όσα έμαθες στο σχολείο»». *LiFO*. Ανακτήθηκε στις 10 Ιανουαρίου 2019.

Εξωτερικοί σύνδεσμοι
--------------------

* Φάνης Κακριδής στον *Πανδέκτη*, του Εθνικού Ιδρύματος Ερευνών
* Ομιλία του Φάνη Κακριδή για το έργο του Αριστοτέλη

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 429573
* **ΕΒΕ**: 19527
* **AA**: 19243
* **BiblioNet**: **5755**
* LCCN: no98050880
* ISNI: 0000 0003 5480 9502
* GND: 103673326
* SUDOC: 121460576
* BNF: cb146285981 (data)
* BIBSYS: 1498562803922

 |

 |